ดอนเมืองโทลล์เวย์จ่อเข้าตลาดหุ้น ต.ค.นี้
ดอนเมืองโทลล์เวย์เตรียมเข้าตลาดหุ้น ต.ค.นี้ พร้อมศึกษาแนวทางออกกองทุนโครงสร้างพื้นฐานด้วย ชี้พร้อมเลือกหนทางที่ให้ประโยชน์ทุกฝ่ายสูงสุด
31 ม.ค. 2554

ดอนเมืองโทลล์เวย์เตรียมเข้าตลาดหุ้น ต.ค.นี้ พร้อมศึกษาแนวทางออกกองทุนโครงสร้างพื้นฐานด้วย ชี้พร้อมเลือกหนทางที่ให้ประโยชน์ทุกฝ่ายสูงสุด
นายธานินทร์ พานิชชีวะ กรรมการผู้จัดการ บริษัท ทางยกระดับดอนเมือง เปิดเผยว่า บริษัทตั้งเป้าว่าจะเสนอขายหุ้นให้ประชาชนเป็นครั้งแรก (ไอพีโอ) และเข้าจดทะเบียนในตลาดหลักทรัพย์แห่งประเทศไทยได้ประมาณช่วงเดือน ก.ย. –ต.ค. นี้ เนื่องจากมีความพร้อมทางโครงสร้างทางการเงินและต้องการทำตามสัญญาการลงทุนด้านโครงสร้างพื้นฐานตามสัญญาสัมปทานของรัฐว่า ถึงระดับหนึ่งต้องนำหุ้นขายให้กับประชาชนทั่วไปและเข้าจดทะเบียนในตลาดหุ้น ซึ่งปัจจุบันบริษัทมีอายุสัมปทานของบริษัทคงเหลืออีก 25 ปี 
อย่างไรก็ดี ระหว่างนี้บริษัทจะศึกษาการทำกองทุนรวมโครงสร้างพื้นฐาน (Infrastructure Fund) ควบคู่ไปด้วย ที่ตอนนี้อยู่ระหว่างรอเกณฑ์การเสียภาษีของกรมสรรพากรให้ชัดเจนก่อนว่า จะมีการยกเว้นการเสียภาษีให้หรือไม่ ซึ่งหากผลของเกณฑ์ออกมาสนับสนุนเรื่องภาษี บริษัทก็พร้อมที่จะเลือกหนทางนี้ด้วยเช่นกัน เพราะท้ายสุดแล้ว จะต้องเลือกเส้นทางที่ทำให้ผู้ถือหุ้นและทุกฝ่ายได้ประโยชน์จากการลงทุน
นอกจากนั้น จุดประสงค์การเข้าตลาดหุ้นครั้งนี้ แตกต่างจากครั้งก่อนที่ส่วนหนึ่งจะนำไปล้างขาดทุนสะสมด้วย แต่หลังจากบริษัทสามารถจัดโครงสร้างทางการเงินได้ตามแผนที่ตั้งไว้ว่า ปี 2552 จะลดพาร์ และปี 2553 สามารถเสนอขายหุ้นกู้ 7,000 ล้านบาท บริษัทจึงมีจุดประสงค์การระดมทุนครั้งนี้เพื่อนำไปลงธุรกิจไฟฟ้าหรือธุรกิจอื่นที่มีความเสี่ยงต่ำแต่ให้ผลตอบแทนสม่ำเสมอ หรือไปลงทุนที่สามารถให้ผลตอบแทนจากการลทุน 14%ต่อปีได้  
สำหรับผลประกอบการของปี 2554 บริษัทคาดว่าจะมีรายได้จากค่าผ่านทางทั้งหมด 1,700 ล้านบาท เทียบกับจากก่อนที่1,500 ล้านบาท และคาดว่าจะมีปริมาณผู้ใช้รถบนโทลล์เวย์เป็น 5.5 หมื่นคันต่อวัน หรือเพิ่มขึ้นจากปีก่อน 15 % ที่ 5 หมื่นคันต่อวัน โดยรายได้และปริมาณที่เพิ่มขึ้นมาจากการขยายตัวของเศรษฐกิจของประเทศและจำนวนยอดการผลิตรถยนต์ที่เพิ่มขึ้นจากปีก่อน